Majstrovstvá sveta v cestnej cyklistike 2013 – tímová časovka mužov

Tímová časovka mužov na majstrovstvách sveta v cestnej cyklistike 2013 bola jedna z dvanástich súťaží majstrovstiev sveta v cestnej cyklistike 2013. Zvíťazili v nej pretekári belgického tímu Omega Pharma – Quick-Step Cycling Team, na druhom mieste skončil austrálsky tím Orica-GreenEDGE a na treťom britský Sky ProCycling.

Priebeh
Na rozdiel od ostatných disciplín, v tímových časovkách nesúťažia medzi sebou reprezentácie krajín, ale profesionálne cyklistické tímy. Na programe majstrovstiev sveta 2013 boli tímové časovky iba druhýkrát v histórii, po premiére na majstrovstvách sveta 2012. Trať tímovej časovky mužov bola rovinatá a mala dĺžku 57,2 km. Zúčastnilo sa jej 35 šesťčlenných tímov. Ako výsledný čas tímu sa rátal čas štvrtého pretekára tímu v cieli. Slovensko zastupovali Peter Velits, ktorý s tímom  Omega Pharma – Quick-Step obhajoval zlatú medailu z predchádzajúcich majstrovstiev sveta 
a Peter Sagan, ktorý skončil s tímom Liquigas-Cannondale na majstrovstvách sveta 2012 na štvrtom mieste. Prvé súťažné družstvo odštartovalo 22. septembra 2013 o 14:00 hod v meste Montecatini Terme, cieľ bol na Nelson Mandela Forum vo Florencii. Zlaté medaily získali pretekári belgického tímu Omega Pharma – Quick-Step Cycling Team časom 1h 4' 16,81″, ktorí tak obhájili svoje víťazstvo z predchádzajúceho roku. Na druhom mieste skončili so stratou iba 0,81 sekundy cyklisti austrálskeho tímu Orica-GreenEDGE, bronzové medaily získali jazdci britského tímu Sky ProCycling. Víťazný tím absolvoval trať priemernou rýchlosťou  53,391 km/h. Tím Omega Pharma – Quick-Step zvíťazil v zložení Sylvain Chavanel, Michał Kwiatkowski, Tony Martin, Niki Terpstra, Kristof Vandewalle a Peter Velits. Bola to takmer identická zostava, ktorá získala zlaté medaily na majstrovstvách sveta 2012. Jediným nováčikom bol Michał Kwiatkowski, ktorý nahradil Toma Boonena. Slovensko v osobe Petra Velitsa získalo zlatú medailu hneď v úvodný deň šampionátu. 
Peter Sagan, ktorý podľa jeho vlastných slov bral časovku ako zahrievacie preteky pred pretekmi jednotlivcov s hromadným štartom, 
skončil s tímom Cannondale Pro Cycling na siedmom mieste. 

 Konečné poradie 
TímČas 1.  Omega Pharma – Quick-Step1h 4' 16,81″  2.  Orica-GreenEDGE + 0,81″ 3.  Sky ProCycling + 22,55″ 4.  BMC Racing Team + 1' 02,71″ 5.  RadioShack-Leopard + 1' 17,53″ 6.  Astana Pro Team + 1' 21,14″ 7.  Cannondale Pro Cycling + 1' 28,74″ 8.  Garmin Sharp + 2' 01,94″ 9.  Team Saxo-Tinkoff + 2' 14,17″ 10.  Movistar Team + 2' 31,03″ 11.  Kaťuša + 2' 45,80″  12.  Belkin Pro Cycling Team + 2' 49,01″  13.  Lotto Belisol + 3' 01,19″  14.  Team Argos-Shimano + 3' 06,86″  15.  FDJ + 3' 19,38″  16.  Vacansoleil-DCM + 3' 38,44″  17.  Lampre-Merida + 3' 56,31″  18.  Euskaltel-Euskadi + 3' 59,95″ TímČas 19.  Rabobank Development Team + 4' 28,79″ 20.  Adria Mobil + 4' 34,43″ 21.  CCC Polsat Polkowice + 4' 40,49″  22.  Topsport Vlaanderen - Baloise + 4' 54,80″  23.  Optum p/b Kelly Benefit Strategies + 5' 09,48″  24.  Ag2r La Mondiale + 5' 18,92″  25.  ETIXX-iHNned + 5' 19,71″  26.  MTN-Qhubeka + 5' 20,60″ 27.  Team CULT Energy + 5' 27,50″  28.  KOLSS Cycling Team + 5' 27,99″  29.  Vini Fantini-Selle Italia + 5' 28,99″ 30.  Cycling Team De Rijke-Shanks + 5' 42,36″ 31.  BDC-Marcpol + 6' 07,57″ 32.  Team Gourmetfein Simplon + 7' 13,42″ 33.  Utensilnord Ora24.eu + 7' 55,62″  34.  Cyclingteam Jo Piels + 8' 34,65″  35.  Vélo Club SOVAC + 11' 51,68″

 Referencie 

 Iné projekty 

 Externé odkazy 
 Oficiálna stránka MS  
 MS na stránke Medzinárodnej cyklistickej únie (UCI)  
 Competitions Guide 

Kategória:Majstrovstvá sveta v cestnej cyklistike 2013